**OPIS PREDMETU ZÁKAZKY**

**Podklady a požiadavky na realizáciu stavby:**

**„Rekonštrukcia a obnova mostov na cestách III. triedy BBSK, oblasť Sever“,**

* **Most Rakytovce ev.č. 2415-3**
* **Most Oravce ev.č. 2423-1**
* **Most Kalinka ev. č. 2463-08**

**1. IDENTIFIKAČNÉ ÚDAJE**

**1.1 Stavba**

 Názov: **„Rekonštrukcia a obnova mostov na cestách III. triedy BBSK, oblasť Sever“,**

 **Most Rakytovce ev.č. 2415-3, Most Oravce ev.č. 2423-1, Most Kalinka ev.č. 2463-08**

 Miesto: Mesto Banská Bystrica – časť Rakytovce; Obec Oravce, Obec Slatinské Lazy

 Kat. územie: Rakytovce, Oravce, Slatinské Lazy

 Okres: Banská Bystrica, Detva

 **1.2 Stavebník**

 Názov: Banskobystrický samosprávny kraj

 Námestie SNP 23, 974 01 Banská Bystrica

 **1.3 Správca**

 Majerská cesta 94, 974 96 Banská Bystrica

**2. URĚNIE DOKUMENTÁCIE**

**Predmet stavieb:**

Stavebnými úpravami sa zabezpečí sanácia a rekonštrukcia mostných objektov, ktorých stavebno – technický stav je v nevyhovujúcom stave. Rekonštrukcia sa týka nosnej konštrukcie mostov ich spodnej stavby, príslušenstva a bezpečnostných zariadení. V rámci rekonštrukcie budú vybúrané všetky poškodené časti mostných objektov a nahradené novými konštrukciami.

Most Rakytovce ev. č. 2415-3

Na mostnom objekte budú vymenené existujúce prefabrikované nosníky za nové už s vyššou únosnosťou. Zároveň sa vytvorí nová horná stavba mostného objektu. Príslušenstvo – mostné závery, odvodňovacie prvky, zábradlie, bude všetko vybúrané a vybudované nanovo. Pod mostom budú upravené svahy pri oporách, vykonané doplnenie kameňa na spevnenie dna. Vtok a výtok bude očistený od vegetácie a nánosov.

Most Oravce ev. č. 2423-1

Rekonštrukcia mostného objektu, ktorého nosná konštrukcia je kombinovaná spočíva vo vybudovaní novej monolitickej spriahnutej železobetónovej dosky na pôvodnú nosnú konštrukciu. Na mostnom objekte bude vybúrané a nanovo vybudované zábradlie, mostné rímsy, bude vykonané čelné dobetónovanie nosníkov. Pod mostným objektom bude vykonané doplnenie kameňa na spevnenie dna a bude doplnený zásyp kameňom pri oporách.

Most Kalinka ev. č. 2463-08

Rekonštrukcia sa týka nosnej konštrukcie mosta, spodnej stavby, príslušenstva a bezpečnostných zariadení na moste. V rámci rekonštrukcie budú vybúrané všetky poškodené časti mostného objektu a nahradené novými konštrukciami. Horná stavba - rekonštrukcia spočíva vo vybudovaní novej spriahajúcej ŽB dosky spolu s rozšírením mosta po obidvoch stranách, tak aby voľná šírka komunikácie na moste dosiahla 5,5 m. Prechodová konštrukcia je navrhnutá nová - formou prechodovej ŽB dosky. V rámci spodnej stavby sú navrhnuté nové priečne prechodové ŽB nosníky, opory sú v zachovalom stave, navrhnuté je ich očistenie a prešpárovanie. Taktiež rovnobežné ŽB krídla sú v dobrom stave stačí ich oprava. Vtok a výtok bude očistený od vegetácie a nánosov. Príslušenstvo – mostné závery, odvodňovacie prvky, zábradlie, bude všetko vybúrané a vybudované nanovo. Realizáciou navrhovaných prác sa predĺži životnosť konštrukcie mosta, zlepší sa stavebno-technický stav mosta a v neposlednom rade sa zvýši bezpečnosť účastníkov cestnej premávky v danom bode – motoristov aj chodcov.

**Základné údaje mostných obkejtov:**

**Most Rakytovce ev. č. 2415-3**

Východzia charakteristika: trámový

Dĺžka premostenia: 6,40 m

Dĺžka mosta: 22,85 m

Šikmosť mosta: 65°

Teoretické rozpätia polí: 7,46 m

Šírka vozovky medzi obrubníkmi: 6,50 m

Počet chodníkov: 2

Šírka chodníkov: 1,25m

Šírka mosta medzi zábradliami: 9,0 m

Výška mosta: 2,01 m

Stavebná výška: 0,68m

Plocha mosta: cca 132,00m2

Zaťaženie mosta: S n 36t, r 80 t, v 313 t podľa mostného listu

Rok výstavby: 1976

**Most Oravce ev. č. 2423-1**

Východzia charakteristika: doskový

Nosná konštrukcia: železobetónová doska + železobetónové nosníky ŽMP

Počet dilatačných celkov: 1

Dĺžka premostenia: 5,4m

Rozpätie: 5,95m

Dĺžka mosta: 9,4m

Šikmosť mosta: 90°

Šírka spevnenej časti vozovky: 6,30m - 9,0m

Šírka medzi zvodidlami: 7,30m – 10,0m

Šírka ríms na moste: ľavá 0,80m, pravá 0,80m

Šírka chodníka: bez chodníkov

Celková šírka: 7,8m-10,5m

Výška mosta nad terénom: až 2,0m

Stavebná výška mosta: 0,65 m

Plocha NK mosta: 58 m2

Dôležité upozornenia: nie sú

**Most Kalinka ev. č. 2463-08**

Charakter mosta: prostá ŽB doska spriahnutá, mn. Hrúbka 420mm

Dĺžka premostenia: 5,75 m

Dĺžka mosta: 16,55 m

Šikmosť mosta: 39,1°

Šírka vozovky medzi obrubníkmi: 5,50 m

Šírka chdníka: bez chodníka

Šírka medzi zvodidlami: 5,50 m

Výška mosta nad terénom: 4,10 m

Stavebná výška: 0,87 m

Plocha mosta: 15,52 m2

Zaťaženie: normové (EC)

**Organizácia dopravy počas výstavby:**

Počas výstavby stavby „Most Rakytovce ev. č. 2415-3“ bude premávka na ceste v danom bode a okolo mosta úplne uzatvorená. Doprava bude presmerovaná a usmernená podľa navrhovaného dočasného dopravného značenia. (viď. Výkresovú dokumentáciu – Dočasné dopravné značenie). Rekonštrukcia mosta je teda navrhnutá v jednej etape. Predpokladaná doba výstavby s použitím prefabrikovaných nosníkov cca 4 mesiace.

Počas výstavby stavby „Most Oravce ev.č. 2423-1“ bude premávka na ceste III/2423 obmedzená. Premávka bude riadená dočasným dopravným značením. Doprava bude vedená striedavo v jednom jazdnom pruhu s minimálnou šírkou prejazdného profilu 2,85 m a bude usmernená dočasným dopravným značením upravujúcimi prednosť vozidiel V prvej etape bude doprava presmerovaná na ľavú časť mosta a vozovky. Následne bude zrekonštruovaná pravá časť. Druhá etapa bude realizovaná bezprostredne po ukončení prác na pravej polovičke. V tejto etape bude doprava presmerovaná na opravenú časť vozovky, následne budú práce presunuté na ľavú polovičku.

Počas výstavby stavby „Most Kalinka ev. č. 2463-08“ bude premávka na ceste čiastočne uzatvorená a doprava bude riadená dočasným dopravným značením. Rekonštrukcia mostného objektu je navrhnutá v dvoch etapách. V prvej etape sa presmeruje doprava na ľavú časť mosta a zrealizujú sa práce na pravej časti mosta. Po dokončení prác na pravej strane mosta sa doprava presmeruje na zrealizovanú pravú časť mosta a zrealizujú sa práce na ľavej časti mosta. Počas prác bude na moste dodržaná min. šírka jazdného pruhu 2,75m.

**Inžinierske siete:**

V okolí stavby „Most Rakytovce ev.č. 2415-3“ sa nachádzajú inžinierske siete podľa geodetického zamerania, ktoré je pred začatím prác potrebné riadne vytýčiť, aby nedošlo k porušeniu týchto sietí.

V blízkosti stavby „Most Oravce ev. č. 2423-1“ sa nenachádzajú inžinierske siete ktoré by boli stavbou dotknuté. V blízkosti sa nachádza vzdušné vedenie, stavbou sa do neho nezasahuje. Pri realizácií stavebných prác je nutné rešpektovať ochranné pásma všetkých inžinierskych sietí Vedenie všetkých inž. sietí v priestore staveniska je potrebné nechať vytýčiť pred zahájením stavby, výkopy realizovať ručne. Pri pojazde stavebných mechanizmov dbať na ochranu vzdušného vedenia v priestore stavby.

V mieste stavby „Most Kalinka ev.č. 2463-08“ neboli zistené inžinierske siete. Vedenie všetkých inžinierskych sietí v priestore stavby je potrebné overiť a existujúce siete vytýčiť.

**Predpokladaná doba výstavby:**

Most Rakytovce ev.č. 2415-3: 5 mesiacov odo dňa prevzatia staveniska zhotoviteľom

Most Oravce ev.č. 2423-1: 7 mesiacov odo dňa prevzatia staveniska zhotoviteľom

Most Kalinka ev.č. 2463-08: 8 mesiacov odo dňa prevzatia staveniska zhotoviteľom

**Predmet činnosti**

Vo vzťahu k stavebným činnostiam:

1. preštudovať všetky dokumenty podľa dokumentácie pre stavebné povolenie (DSP) s náležitosťami dokumentácie na realizáciu stavby (DRS), stavebné povolenia, oznámenia k ohláseniam stavebných úprav, zmluvné dokumenty súvisiace so stavbou a iné podklady, ktoré sú potrebné pre výkon činnosti Stavebného dozoru pre stavbu,
2. oznámiť príslušným orgánom začatie stavby najmenej 15 dní pred jej začatím, prípadne oznámiť dotknutým orgánom ďalšie údaje vyplývajúce zo stavebných povolení alebo iných rozhodnutí v termínoch v nich určených,
3. odovzdať stavenisko zhotoviteľovi, vrátane úkonov s tým spojených (podpis protokolu a pod.),
4. skontrolovať harmonogram prác zhotoviteľa stavby najneskôr ku dňu odovzdania staveniska zhotoviteľovi (najmä trvanie jednotlivých činností, ich vzájomné väzby a následné väzby na lehotu výstavby, prípadné potrebné technologické prestávky medzi jednotlivými technologickými postupmi vrátane posúdenia väzieb na technické zariadenia, materiálové vybavenie zhotoviteľa a personálne kapacity zhotoviteľa). V prípade zistenia nedostatkov alebo nezrovnalostí v predloženom harmonograme prác upozorní na túto skutočnosť zápisom v protokole o odovzdaní staveniska a zároveň určí zhotoviteľovi primeranú lehotu na odstránenie zistených nedostatkov a nezrovnalostí v harmonograme prác. Objednávateľ si vyhradzuje právo neschváliť zmenu harmonogramu prác. Harmonogram prác schválený poskytovateľom a objednávateľom bude v rozsahu, v akom to Zmluva so zhotoviteľom pripúšťa záväzný pre zhotoviteľa počas celej doby výstavby.

Vo vzťahu k stavebnému denníku:

1. vykonávať nasledujúce činnosti vo vzťahu k stavebnému denníku:
2. kontrola včasného zavedenia stavebného denníka s potvrdením dňa začatia stavebných prác na jednotlivých objektoch/úsekoch. Kontrola riadneho vedenia stavebného denníka a jeho predpísaných príloh,
3. zápis nedostatkov zistených v priebehu prác do stavebného denníka, požiadaviek na ich odstránenie a zápis ďalších skutočností dôležitých pre priebeh realizácie predmetu zmluvy a bezodkladné písomné (postačí emailom) upozorňovanie objednávateľa o všetkých takýchto skutočnostiach,
4. sledovať obsah stavebného denníka, k zápisom zhotoviteľa alebo iných subjektov pripájať svoje súhlasné alebo nesúhlasné stanovisko a prípadné pripomienky. Ak poskytovateľ nesúhlasí s obsahom zápisu v stavebnom denníku, resp. sa má vyjadriť k nejakému problému, ktorý zhotoviteľ zapísal do stavebného denníka, musí sa k nemu vyjadriť, a to v stavebnom denníku do troch pracovných dní s uvedením odôvodnenia. V prípade, že otázka alebo problém presahuje kompetencie poskytovateľa alebo môže mať vplyv na plnenie Zmluvy so zhotoviteľom a/alebo právne postavenie objednávateľa zo Zmluvy so zhotoviteľom, oznámi to bezodkladne objednávateľovi, aby sa otázka alebo problém okamžite riešil. Do denníka zapíše poskytovateľ ďalší postup riešenia,
5. po priebežnej kontrole a preverení prác, ktoré budú zakryté, alebo sa stanú inak neprístupné, musí poskytovateľ do stavebného denníka jednoznačne zapísať, či tieto práce preberá, resp. či prebehli v súlade s príslušnou dokumentáciou, a či dáva súhlas na pokračovanie v ďalších prácach, ktoré prekryjú tieto konštrukcie, resp. na ne inak nadväzujú;

Vo vzťahu k priebehu a vykonávaniu prác na stavbe:

1. kontrolovať dodržiavanie hraníc dočasných a trvalých záberov,
2. kontrolovať súlad zhotovovanej stavby s dokumentáciou na realizáciu stavby s náležitosťami dokumentácie pre stavebné povolenie a ďalšími relevantnými dokumentmi, na základe ktorých sú stavebné činnosti v zmysle Zmluvy so zhotoviteľom realizované a sledovať dodržiavanie podmienok v zmysle vydaného stavebného povolenia na stavbu, resp. iných povolení vydaných príslušnými orgánmi verejnej moci, ak tieto boli vydané,
3. protokolárne odovzdať základné smerové a výškové vytýčenie jednotlivých objektov stavby zhotoviteľovi v spolupráci s autorským dozorom objednávateľa, spolupracovať s autorizovaným geodetom pri dohľade nad dodržaním priestorového umiestnenia objektov,
4. sledovať postup výstavby z technického a technologického hľadiska a kontrolovať dodržiavanie a plnenie podmienok stanovených v dokumentácii pre realizáciu stavby a vo všeobecne záväzných právnych predpisoch a technických normách,
5. skontrolovať kontrolný skúšobný plán predložený zhotoviteľom, vznášať k nemu pripomienky a tento schvaľovať,
6. pokiaľ vznesie zhotoviteľ akúkoľvek požiadavku (napr. na naviacpráce, na súčinnosť objednávateľa a pod.), vyjadrovať sa na požiadanie objednávateľa k takýmto požiadavkám zhotoviteľa,
7. kontrolovať vecnú stránku množstva a kvality vykonaných prác zhotoviteľom pri realizácii stavby a zaznamenávať zistené množstvá a kvalitu týchto prác (vrátane použitých materiálov), kontrolovať vecnú a cenovú správnosť a úplnosť oceňovaných podkladov a platných dokladov, ich súlad s podmienkami Zmluvy so zhotoviteľom,
8. organizovať kontrolné dni a koordinačné porady za účelom riešenia prípadných problémov, aktualizácie a informovania o priebehu prác a ďalších relevantných otázkach pre plnenie Zmluvy so zhotoviteľom, a to minimálne raz za 14 dní v prípade potreby a naliehavosti aj častejšie – bezodkladne po vzniku otázky alebo problému, ktorý je potrebné riešiť. Kontrolné dni a koordinačné porady sa nebudú uskutočňovať v čase prerušenia prác na stavbe z dôvodu nepriaznivých klimatických podmienok, (t. j. v zimnom období),
9. vykonávať kontrolu a preberanie konštrukčných vrstiev, stavebných konštrukcií, resp. konštrukčných prvkov, ktoré sú rozhodujúce pri realizácii jednotlivých objektov stavby, ako napr. základových škár, podložia, výstuže, vŕtaných pilót atď.
10. na základe zistených skutočností sa vyjadrovať k prípadným zmenám stavebných a technologických postupov,
11. pred začatím využívania miestnych, resp. účelových komunikácií zabezpečiť ich prehliadku za účasti zainteresovaných subjektov a vyhotoviť o tom záznam s prípadnou fotodokumentáciou, najmä za tým účelom, aby bolo možné kontrolovať a preukázať, či došlo k akýmkoľvek poškodeniam činnosťou zhotoviteľa a v akom rozsahu,
12. priebežne (sústavne) kontrolovať postup prác v zmysle schváleného harmonogramu prác zhotoviteľa stavby. Na zistené nezrovnalosti je poskytovateľ povinný upozorniť zhotoviteľa formou zápisu v stavebnom denníku bezodkladne v deň zistenia (najmä trvanie jednotlivých činností, ich vzájomné väzby a následná väzba na lehotu výstavby, potrebné technologické prestávky medzi jednotlivými technologickými postupmi vrátane posúdenia väzieb na technické zariadenia, materiálové vybavenie zhotoviteľa a personálne kapacity zhotoviteľa) a objednávateľa bezodkladne (najneskôr ráno nasledujúceho kalendárneho dňa) prinajmenšom formou emailu spoločne s fotokópiou, resp. iným čitateľným záznamom príslušného zápisu v stavebnom denníku; na vyžiadanie objednávateľa je poskytovateľ povinný tomuto obratom situáciu objasniť do požadovaných detailov. V prípade zistenia omeškania zhotoviteľa s realizáciou stavby je poskytovateľ povinný túto skutočnosť bezodkladne uviesť zápisom v stavebnom denníku, ktorým súčasne vyzve na akceleráciu prác a súčasne určí primeranú lehotu na odstránenie vzniknutého časového sklzu oproti schválenému harmonogramu prác s prihliadnutím na celkovú dobu výstavby. O zistenej skutočnosti informuje bezodkladne, avšak najneskôr nasledujúci kalendárny deň aj objednávateľa, aj zhotoviteľa v súlade s článkom VII. ods. 7.3 (plus aj odoslaním na príslušný email zhotoviteľa). Písomné oznámenie poskytovateľa bude obsahovať jednoznačne určený začiatok vzniku časového sklzu oproti schválenému harmonogramu prác, presný počet dní omeškania ku dňu upozornenia a upozornenie na sankčné mechanizmy vyplývajúce zo zmluvných dojednaní medzi objednávateľom a zhotoviteľom,
13. sledovať spôsob a postup uskutočňovania stavby tak, aby bola zaručená bezpečnosť a ochrana zdravia pri práci v súlade so zákonom č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov a požiarna bezpečnosť v súlade so zákonom č. 314/2001 Z. z. o ochrane pred požiarmi v znení neskorších predpisov. Zabezpečiť koordináciu plnenia úloh pri realizácii prác na stavenisku z hľadiska zaistenia bezpečnosti a ochrany zdravia pri práci v súlade s nariadením vlády č. 396/2006 Z. z. a to najmä podľa § 6. Zabezpečiť koordináciu všetkých účastníkov výstavby a ich subdodávateľov,
14. predkladať objednávateľovi stanoviská/podklady k sťažnostiam, týkajúcim sa realizácie predmetu zmluvy,
15. chronologicky podľa položiek výkazu výmer vyhotovovať fotodokumentáciu priebehu realizácie, najmä častí stavby, ktoré budú zakryté alebo sa stanú neprístupnými pri ďalších prácach vykonávaných pri realizácii stavby,
16. vyhotovovanie pravidelných správ stavebného dozoru a ich predloženie technickému dozoru objednávateľa a osobe objednávateľa oprávnenej rokovať vo veciach technických, resp. vo veciach zmluvy, a to minimálne raz za dva mesiace, najneskôr do 10. dňa príslušného kalendárneho mesiaca, v ktorom je povinný túto správu podať.
17. vypracovanie súhrnnej správy stavebného dozoru obsahujúcej popis rozpracovanosti prác na predmete zmluvy k termínu ukončenia realizácie prác na predmete zmluvy v príslušnom kalendárnom roku z objektívne odôvodnených príčin (napr. klimatické podmienky) a jej predloženie technickému dozoru objednávateľa a osobe objednávateľa oprávnenej rokovať vo veciach technických, resp. vo veciach zmluvy najneskôr do 10 kalendárnych dní odo dňa, kedy prerušenie prác v príslušnom kalendárnom roku nastalo.

Osobitne vo vzťahu k zabezpečeniu kvality dodávok a prác na stavbe, avšak bez toho, aby tým v súvislosti s týmto predmetom boli dotknuté povinnosti vyššie:

1. sledovať, či zhotoviteľ vykonáva pri realizácii stavby predpísané skúšky materiálov, konštrukcií a prác,
2. vyjadrovať sa k porovnaniu výsledkov prieskumov so skutočnosťami zistenými pri zemných prácach a v prípade odlišných výsledkov v spolupráci so špecialistom pre geotechnickú činnosť prijímať návrhy doplnkových riešení, za spoluúčasti odborných zástupcov objednávateľa, a udeľovať pokyny zhotoviteľovi v danej súvislosti, ak si ich udelenie nevyhradí objednávateľ,
3. sledovať dodržiavanie skúšok materiálov, konštrukcií, s kontrolou ich výsledkov a predpísaných technológií podľa schváleného skúšobného plánu, vyžadovať doklady o preukázaní zhody výrobkov pre stavbu,

V závere realizácie prác na stavbe, resp. jednotlivých ich častí a po ich realizácii:

1. organizovať odovzdanie a prevzatie stavby alebo jej časti,
2. zaujímať stanovisko s vysvetlením a návrhom riešenia k prípadným skrytým vadám na stavbe,
3. kontrolovať doklady, ktoré predloží zhotoviteľ k odovzdaniu a prevzatiu dokončenej stavby,
4. kontrolovať odstraňovanie vád a nedorobkov zistených pri preberaní v dohodnutých termínoch,
5. zabezpečovať preberacie konania vrátane vypracovania protokolu o prevzatí a odovzdaní verejnej práce v zmysle vyhlášky č. 83/2008 Z. z. Ministerstva výstavby a regionálneho rozvoja SR, ktorou sa vykonáva zákon č. 254/1998 Z. z. o verejných prácach v znení neskorších predpisov, resp. účasť na vypracovaní protokolu a ďalších potrebných úkonoch v rozsahu pokynu objednávateľa,
6. kontrolovať vypratanie a upratanie staveniska a priľahlých pozemkov a ciest zhotoviteľom,
7. za účasti a súčinnosti zhotoviteľa a správcov/vlastníkov určiť prípadné poškodenie prístupových ciest a priľahlých nehnuteľností, ako aj potrebný rozsah opráv,
8. oznamovať akékoľvek a všetky vady alebo poškodenia zhotoviteľovi a objednávateľovi, ako aj kontrolovať odstraňovanie vád zistených počas záručnej doby,
9. vypracovať záverečnú správu Stavebného dozoru a jej predloženie osobe objednávateľa oprávnenej rokovať vo veciach technických, a to najneskôr do 15 dní odo dňa termínu ukončenia trvania zmluvy. Záverečná správa bude obsahovať kumulatívne údaje za celú dobu výkonu činnosti Stavebného dozoru. Objednávateľ sa prostredníctvom osoby objednávateľa oprávnenej rokovať vo veciach technických a prostredníctvom technického dozoru objednávateľa zaväzuje schváliť záverečnú správu Stavebného dozoru do 10 pracovných dní od jej preukázateľného doručenia alebo ju vrátiť poskytovateľovi s požiadavkou na doplnenie.

Link na projektovú dokumentáciu:

Most Rakytovce ev.č. 2415-3: <https://josephine.proebiz.com/sk/tender/30748/summary>

Most Oravce ev.č. 2423-1: <https://josephine.proebiz.com/sk/tender/30748/summary>

Most Kalinka ev.č. 2463-08: <https://josephine.proebiz.com/sk/tender/30039/summary>